Ameerika Ühendriikides töötavate professionaalsete treenerite veebiküsitlemisest selgus, et enam kui poolte treenerite hoolealused on olnud hädas sageli "superbakteriks" kutsutavast ning paljudele antibiootikumidele tundetust  metitsilliinile resistentsest Staphylococcus aureus'est (MRSA) põhjustatud infektsioonidega.  MRSA-infektsioonid olid veel alles üsna hiljuti vaid tervishoiuasutuste sisene probleem, kus need ründasid peaaegu eranditult nõrga immuunsüsteemiga raskesti haigeid inimesi.  Viimase aastakümne vältel on antibiootikumidele tundetud haigustekitajad aga haiglaseinte vahelt väljunud ning neid leitakse aina sagedamini muidu tervetelt inimestelt.  MRSA-nakkuste ohtlikkuse kohta on palju erinevaid hinnanguid, ent üldiselt on uurimistööd näidanud, et seda tüüpi infektsioonidega patsiendid surevad keskmisest näitajast kuni viis korda sagedamini.  Tervele inimesele MRSA-infektsioon valdaval enamikul juhtudest eluohtlik ei ole, ent see põhjustab tihti kehvasti ravile alluvaid naha- ja teiste kudede põletikke.  Halvimal juhul võib antibiootikumidele tundetust haigustekitajast põhjustatud infektsioon siiski olla eluohtlik ka tervele inimesele ning  seda ennekõike juhtudel, kui bakter põhjustab kopsupõletiku või ränga veresoonkonna infektsiooni.  364st küsitletud elukutselisest treenerist teatas 53%, et nende hoolealustel on olnud probleeme MRSA nahainfektsiooniga.  Ravi vajanutest 86% olid meessoost ning MRSA-infektsioon asus kõige sagedamini jala alaosas (38%), käsivarrel (31%) ning põlvel (29%).  Sportlastel on keskmisest suurem MRSA-risk seetõttu, et haigustekitajad võivad levida haavade ja kriimustuste kaudu ning ka riietusruumis.  Kuigi MRSA levib tervishoiuasutustest väljaspool aina laiemalt ning pidevalt leitakse uusi MRSA-tüvesid, ei tasu olukorda siiski väga mustades värvides näha, sest uuemad antibiootikumid on seda tüüpi haigustekitajate vastu endiselt efektiivsed.  Ka  teatasid Chicago ülikooli teadurid möödunud aasta oktoobris ajakirjas Proceedings of the National Academy of Sciences, et neil on õnnestunud luua vaktsiin, mis pakub kaitset suure hulga MRSA-tüvede vastu ja mida võidakse pärast põhjalikke lisauuringuid ehk tulevikus patsientidele koguni operatsiooni eel ennetava meetmena süstida.  Erinevates maailma laborites on hetkel väljatöötamisel ka uut tüüpi testid, millega on võimalik MRSA olemasolu senisest kuni 10 korda kiiremini kindlaks teha ja mis  võimaldavad seega haiglatel seda tüüpi haigustekitajatega efektiivsemalt võidelda.    Vaata ka: